
Да гісторыі правапісу ненаціскнога о ў запазычаных словах

у 1920-х – пачатку 1930-х гг.

Рассмотрена практика белорусской орфографии в 1920 – начале 1930-х гг., в частности, правописание заимствованных слов с неударным о. Показано, что этимологическое написания неударного о в заимствованиях имело стилеобразующую функцию, способствовало сохранению традиционной орфографической практики вопреки усилиям лингвистов ввести фонетическое написание.
The article deals with the practice of the Belarusian orthography in the 1920 – early 1930s, with the spelling of loanwords with unstressed o in particular. It is shown that the etymological spelling of unstressed o in loanwords had a style-forming function, promoted the retention of the traditional spelling practice despite of linguists’ endeavours to introduce the phonetic spelling.
0. Уводныя заўвагі. Правапіс ненаціскнога о ў запазычаных словах у 1920 – пачатку 1930-х гг. – адно з найбольш складаных пытанняў у гісторыі беларускай арфаграфіі. У калектыўнай працы “Гісторыя беларускай літаратурнай мовы” (1968) гэтай з’яве прысвечана некалькі вельмі важных абзацаў. У прыватнасці, паведамляецца, што пасля выхаду “Беларускай граматыкі для школ” Б. Тарашкевіча напісанне ненаціскных о, е ўдасканальвалася і уніфікавалася ў першую чаргу (Крамко, Юрэвіч, Яновіч 1968, 222). Як вядома, пры напісанні па-беларуску запазычаных слоў Б. Тарашкевіч прапанаваў выдзяляць запазычанні, ”узятыя з чужое мовы даўно” (і ў такім выпадку пісаць іх адаптавана да беларускага вымаўлення: арганісты, паляруш, калідор, леварвэр, камісія), і “словы чужаземныя, што ўжываюцца ў кніжках і ў кніжнай мове, і да народу не дайшлі або дайшлі нядаўна” (якія мелі захоўваць асаблівасці мовы-донара: колёквіум, географія, літэратура, монолёг) (Тарашкевіч 1918, 70). Практыка 1920-х паказала, што “на працягу амаль дзесяцігоддзя” захаванне о, е не пад націскам было ўстойлівай рысай правапісу запазычаных слоў (композыцыя, ордыната, экономістыя, соцыялізм, профэсар), аднак бытавалі і адаптаваныя напісанні (камэдыя, сымбалізм, сацыялізм, рэвалюцыйны, праграмны), існаванне якіх падтрымлівалася “...неаднаразова выказанымі ў друку прапановамі аб пашырэнні акання ў правапісе запазычаных слоў” (Крамко, Юрэвіч, Яновіч 1968, 222 – 223). У працах па гісторыі беларускай літаратурнай мовы і гісторыі беларускага мовазнаўства традыцыйна лічыцца, што прычыны такога стану – у недасканаласці фармулёвак: правіла Б. Тарашкевіча “не мела пад сабой цвёрдых, аб’ектыўна вызначаных падстаў”, што абумоўлівала “вялікі”, “значны разнабой” (Крамко, Юрэвіч, Яновіч 1968, 167, 184, 222) і “вельмі заблытвала правапіс” (Шакун 1995, 135).

1. Практыка канца 1910-х – першай палавіны 1920-х гг. Калі рыхтавалася “Беларуская граматыка для школ”, у 1910-я гг. афармленне гэтай арфаграмы было няўстойлівым, зрэшты, у практыцы “ўстанавілася агульнае правіла захоўваць ненаціскны о ў запазычаных словах, асабовых і геаграфічных назвах: ботаніка, зоологія, какао, констытуція, конфіскація, коопэрація, офіціальна…” (Крамко, Юрэвіч, Яновіч 1968, 120). Разам з тым у словах, якія “сталі звычайнымі для беларускай пісьменнасці” (там жа, 121), акрэслілася тэндэнцыя перадаваць аканне: аграном, арганізатар, мадэрніст, манаполія, палітыка, паэт, праект, працэнт, прафэсар, сваё арыгінальнае. Аўтары “Гісторыі…” у дадзеным выпадку паказалі, што рэгламентацыя Б. Тарашкевіча была цесным чынам звязана з тагачасным узусам.

Вышэйпазначаны падыход Б. Тарашкевіча паўтараўся у чатырох выданнях “Беларускай граматыкі для школ” 1919 – 1921 гг., а таксама ўзнаўляўся ў граматыках і правапісах Язэпа Лёсіка, якія сталі  выходзіць у Мінску з 1921 г. Яшчэ ў пачатку 1918 г., да выхаду “Беларускай граматыкі для школ” Я. Лёсік выказваў меркаванне, што ў напісанні запазычаных слоў “...трэба трымацца іх уласнага правапісу, дадаўшы ім беларускую акцэнтацыю, напрыклад: комітэт, соцыяльны, мэльодзія...” (Лёсік 1994, 268). Такі падыход тады ж падтрымаў і А. Луцкевіч (гл.: Luckiewič 1918). Я. Лёсік быў салідарны з думкай Б. Тарашкевіча пэўны час і яшчэ ў 1925 г. сцвярджаў, што аўтар “Беларускай граматыкі для школ” “...стаяў на правільнай дарозе, калі ў правапісе чужаземных слоў выдзяляў словы  а б е л а р у ш а н ы я  і словы  к н і ж н ы я” (Лёсік 2003, 187; выдзелена Я. Лёсікам. – С.З.). Аналагічнае з Б. Тарашкевічам правіла сфармуляваў у 1921 г. у сваёй брашуры “Правапісь чужых слоў” і Я. Станкевіч (Станкевіч 1921, 4).

2. Узнікненне канфлікту. У 1924 г. рэцэнзент падручніка Я. Лёсіка “Беларуская мова. Правапіс” (1924), бадай, першы ўсумніўся ў магчымасці аб’ектыўна размежаваць засвоеныя і незасвоеныя беларускай мовай запазычаныя словы: “...дзе больш-менш аб’ектыўны крытэрыум ужывальнасці або неўжывальнасці слова ў масах народа?” (гл.: Лёсік 2003, 187). Адказваючы ў 1925 г. на крытыку ў свой адрас, Я. Лёсік напісаў, што “...як агульная аснова для правапісу чужаземных слоў гэтае правіла (у рэдакцыі Б. Тарашкевіча. – С.З.) трэба лічыць дасканалым” (тамсама). Аднак наступныя падзеі паказалі, што так меркавалі далёка не ўсе.

У пачатку 1926 г. рэдакцыя часопіса “Асвета” у спецыяльнай заяве абвясціла, што ў сваёй выдавецкай практыцы яна адмаўляецца праводзіць размежаванне сярод запазычаных слоў абеларушаных і неабеларушаных і будзе любы ненаціскны о ў запазычаных словах перадаваць праз а (Ад рэдакцыі 1926).  

12 красавіка 1926 г. адбыўся сход мовазнаўча-літаратурнай секцыі Інбелкульта, на якім з дакладам аб пашырэнні прынцыпу перадачы акання на чужаземныя словы выступіў С. Некрашэвіч і з судакладам аб захаванні існуючага парадку рэчаў – Я. Лёсік. Ужо на гэтым сходзе галасаванне паказала, што большасць членаў мовазнаўча-літаратурнай секцыі, а таксама старонніх удзельнікаў сходу схіляліся да рэвізіі дадзенага правіла Б. Тарашкевіча. 
У сярэдзіне 1920-х гг. С. Некрашэвіч вырашыў адмовіцца ад падзелу запазычаных слоў на абеларушаныя і неабеларушаныя падчас укладання сумесна з М. Байковым “Расійска-беларускага-слоўніка” (слоўнік быў закончаны ў 1925 г., але па тэхнічных прычынах выйшаў з друку толькі ў пачатку 1928 г.). У прадмове аўтары сцвярджалі, што дадзенае правіла яны ўвялі “дзеля яго прастаты”, а таксама “грунтуючыся на практыцы гэтага правапісу ў замежных беларускіх выданнях і некаторых нашых (газ. “Савецкая Беларусь” і інш.)” (Некрашэвіч, Байкоў 1928, IV). Між тым, у 1926 г. пашырэнне акання на запазычаныя словы было рэалізавана ў другім выданні “Практычнага расійска-беларускага слоўніка” М. Байкова і М. Гарэцкага.

3. Дыскусія на Акадэмічнай канферэнцыі і яе водгукі. Нягледзячы на тое, што ў пленарных прамовах на Акадэмічнай канферэнцыі па рэформе беларускага правапісу і азбукі ў лістападзе 1926 г. абодвух дакладчыкаў па правапісе Я. Лёсіка і С. Некрашэвіча дадзенае “вельмі балючае пытанне” (С. Некрашэвіч) было выразна пастаўлена на карысць пашырэння акання, абмеркаванне выявіла і супрацьлеглую пазіцыю. Так, У. Чаржынскі выказаў думку, што пашырыць аканне на “...многія дзесяткі тысяч чыста кніжных, навуковых, тэхнічных інтэрнацыянальных слоў-тэрмінаў” немагчыма, бо “ніхто і ніякі правапіс (sic! – С.З.) не прымусіць працаўніка навукі пісаць астэалёгія замест – остэолёгія і азон замест озон” (Працы 1927, 304 – 305). Вынікі галасавання на пасяджэнні Правапіснай камісіі паказалі перавагу прыхільнікаў перадачы акання ў запазычаных словах. Адпаведна, у апублікаваных справаздачах з канферэнцыі канстатавалася, што пытанне аб пашырэнні акання на запазычаныя словы на канферэнцыі прынялі паводле рэдакцыі С. Некрашэвіча; больш за тое, на думку М. Байкова, гэты пункт быў адным з нямногіх на канферэнцыі, які можна было адразу ж укараняць у практыку (Байкоў 1927, 257).

Між тым, нягледзячы на пастанову Акадэмічнай канферэнцыі Я. Лёсік устрымаўся ўводзіць нейкія змены ў 5-е – 8-е выданні свайго правапісу (1927 – 1929).   

Дыскусія наконт адпаведнага правіла ў савецкай Беларусі не засталася па-за ўвагай Б. Тарашкевіча. Друкуючы ў 1929 г. у Вільні 5-е выданне свайго падручніка, ён зрабіў спецыяльныя агаворкі наконт магчымасці рэалізацыі акання: “Заўсёды будзе тэндэнцыя (нахіл) і, проста, жыццёвая патрэба праводзіць аканне і ў чужаземныя словы. Але правясці поўнае аканне а, я на месцы о, э, е – трудна будзе...” (Тарашкевіч 1929, 127).   

У праекце 1930 г. адпаведнае правіла было сфармулявана наступным чынам: “У словах чужаземнага пахаджэння о (ё) пішацца толькі пад націскам; ненаціскное  о (ё) пішацца праз а (я)” (Беларускі правапіс 1930, 31). У якасці кампрамісу праект, аднак, дапускаў напісанне ненаціскнога о ў пачатку і сярэдзіне слоў “у спецыяльнай навуковай літаратуры ў чужаземных малапашыраных словах” (тамсама). Цікава, што калі ўсходнебеларускія мовазнаўцы (у прыватнасці, Я. Лёсік) эвалюцыянавалі ў сваіх поглядах ад непрыняцця адаптаваных напісанняў да іх паступовага прызнання, то заходнебеларускі лінгвіст Я. Станкевіч на працягу 1920-х гг. не змяніў сваёй пазіцыі. У працы “Да вымовы й правапісу чужых словаў” (1930) з гэтай нагоды ён зазначыў: “...правіла мае астацца старое, устаноўленае Б. Тарашкевічам...” (Станкевіч 2002, 118).

4. Арфаграфічная практыка 1920-х – пачатку 1930-х гг. У правапіснай практыцы гэтага часу можна вылучыць некалькі тэндэнцый.

Згодна з першай, ненаціскное о ў такіх словах не падпарадкоўвалася правілам беларускай фанетыкі: апотэоз, дэмократычных, колегія, конфіскацыя, протэстантызму, экономічны (Полымя 1925, № 7); героічная, концэртных, поэзію, пролетарыят, тэнорыстага, энцыклёпэдыстых (Полымя 1927. № 2); монографічны, організацыю, програмны,  солідны, формальна (Узвышша 1928. № 5); абсолютнае, документах, еўропейскіх, корэктавацца, методы, перыоду, процэсе (Зап. АГН 1928); колгаснікі, комітэт, консультант, популярызаваць, профсаюзаў, процэсу і інш. (Він.-Сеўр. 1931); колона, конкрэтна, нормальную, рэвольвернае,  тэорытычны, экономіі (Він., РП 1933). Імкненне выдзяляць правапіс запазычаных слоў з ненаціскным о ў якасці непадпарадкаванага аднаму з вядучых правіл беларускай фанетыкі можна назіраць у вялікай колькасці выданняў 1920 – пачатку 1930-х гг.: часопісах “Бальшавік Беларусі” (1930 – 1931), “Наш край” (1927), кнігах А. Смоліча і М. Азбукіна “Географія па-заеўропейскіх краёў” (1925), П. Сяргейчыка “Як трэба аглядаць выстаўку” (1930), Е. Чудакова “Пабудова аўтомобіля” (1933) і інш.

Поруч з вышэйпрыведзенай тэндэнцыяй існавала і тэндэнцыя да засваення беларускай мовай такіх формаў, засведчаная ў асобных выданнях, да ліку якіх належалі газеты “Савецкая Беларусь” і “Звязда”, часопісы “Асвета” (з 1926 г.), “Беларусь калгасная” (1932), серыя “Збор законаў і загадаў рабоча-сялянскага ўраду БССР” (1930 – 1931) і інш. Пераход да адаптаваных напісанняў быў уласцівы ў першую чаргу літаратуры, прызначанай для масавага чытача або малодшых школьнікаў. Як сведчыў у 1932 г. дырэктар Беларускага дзяржаўнага выдавецтва А. Некрашэвіч, у папярэднія гады звычайнымі былі напісанні тыпу соцыялізм, комунізм, тэлефон), “...зараз жа гэтыя словы там-сям пішуцца з аканнем (сацыялізм, камунізм, целяфон), прычым кожны піша так, як яму ўспадзе на розум. Гэта бязглуздзіца даходзіць да таго, што падручнікі І концэнтру акаюць, а ўся іншая літаратура окае…” (Некрашэвіч 1932, 8 – 9).

На працягу 1932 – 1933 гг. некаторыя выданні перайшлі ад  неадаптаванага напісання о ненаціскнога да адаптаванага. Такі зрух на пераломе 1931 – 1932 гг. можна назіраць у часопісе “Полымя”. Калі ў яго апошнім нумары за 1931 г. выразна пераважалі неадаптаваныя напісанні (колектывізацыі, компоненты, рэволюцыі, рэконструкцыя), то ўжо ў першым нумары гэтага часопіса за наступны год знаходзім выразную тэндэнцыю адаптаваць правапіс такіх слоў (калгас, пазіцый, перыад, пралетарыяту, сацыяльнае). Падобную дынаміку можна назіраць у 1932 г. і на прыкладзе часопіса “Кніга масам”. Калі ў яго першым нумары выразна пераважалі неадаптаваныя напісанні (бібліографіі, колектыўна, пролетарскае, экономікі і пад.), у другім-трэцім назіралася выразная экспансія адаптаваных напісанняў (бібліаграфіі, калгасаў, канстатуе, пралетарскіх, сацыялістычнага), то ў нумары 6 – 7 неадаптаваныя напісанні сустракаліся пераважна ўжо толькі як выпадковыя памылкі. Летам 1932 г. перайшла на новы падыход у сваёй выдавецкай практыцы газета “Літаратура і мастацтва”, перастаўшы размяжоўваць абеларушаныя запазычанні ад неабеларушаных. Падобнае развіццё заўважна і ў практыцы друку розных выдавецтваў у 1933 г.

5. Неўпарадкаванасць правапісу была заканамернай. Пры ўсёй “сукупнай” неўпарадкаванасці напісання дадзенай арфаграмы ў друку 1920-х – пачатку 1930-х гг., не выпадае, аднак, гаварыць аб поўным хаосе. Як відаць з вышэйпрыведзенага, неадаптаваныя напісанні былі ўласцівы найперш літаратуры, прызначанай для лепш адукаванага спажыўца. Падобна да сітуацыі ў Расіі ХІХ ст., дзе, паводле К. Грота, існаваў “...дваякі правапіс, адзін – для прастамоўя, другі – для штылю” (Букчина 1981, 222), у 1920-я гг. ў Беларусі рэалізацыя ненаціскнога о ў запазычаных словах выконвала ў значнай ступені стылеўтваральную функцыю. У сувязі з тым, што функцыянальнае прызначэнне тэкстаў розных жанраў усведамлялася іх стваральнікамі зусім добра, напісанне гэтай арфаграмы ў розных выданнях было адносна ўпарадкаваным.

Можна меркаваць, што носьбіты беларускай мовы ў 1920-я гг. стылістычную маркіраванасць неадаптаванага напісання дадзенай арфаграмы адчувалі добра. Доказам можа служыць наступны прыклад.

Газета “Савецкая Беларусь” адна з першых стала ўжываць адаптаваныя формы. Так, напрыклад, у артыкуле Язэпа Лёсіка “Нацыянальнае пытанне і пралетарыят”, апублікаваным у студзені 1923 г., выкарыстоўваліся пераважна адаптаваныя напісанні (арганізацыю, камуністычнай, палітычна, прадукт, пралетарыят, прафесіі). Між тым, калі ў сакавіку 1923 г. на старонках “Савецкай Беларусі” у перакладзе таго ж Я. Лёсіка быў упершыню надрукаваны па-беларуску “кананічны” твор камуністычнай ідэалогіі – “Маніфест Камуністычнай партыі” К. Маркса і Ф. Энгельса, то ў ім выразна пераважалі – стылістычна “высокія” – неадаптаваныя формы (готыцкіх, колёнізацыя, комуністым, констытуцыйнай, космополітычны, опозіцыйныя, політычна-экономічнай, продукцыі).

У асобных выпадках можна назіраць сітуацыю, калі нейкія ідэнтычныя або падобныя выданні, выкарыстоўваўшы пэўны час адаптаваныя напісанні, пазней, аднак, пераходзілі да, здавалася б, “неперспектыўных” неадаптаваных арфаграм. Параўн. у гэтым плане выдавецкую практыку двух розных, але тэматычна ідэнтычных аднайменных часопісаў – “Кааперацыя БССР” (органа Белсельбанка і Усекабанка, 1929 – 1930 гг.)  і   “Кооперацыя БССР” (органа Белкаапсаюза і Белсампрамсаюза, 1930 – 1931 гг.). У той час, калі першаму былі ўласцівы адаптаваныя напісанні,  то другі часопіс ад пачатку схіліўся да неадаптаваных напісанняў. Яшчэ больш выразна гэтую ж тэндэнцыю можна назіраць на прыкладзе  розных выданняў адной і той жа крыніцы  – “Кодэкса аб працы БССР”. У той час як у выданні 1930 г. запазычаныя словы з о паслядоўна падаваліся як засвоеныя беларускай мовай (Сацыялістычнай Савецкай, пралятарыі, кааперацыйных, каляктыўны), у выданні 1931 г., наадварот,  прадэманстравана імкненне выдзяляць падобныя формы ў якасці запазычаных (Соцыялістычнай Совецкай, пролетары, кооперацыйных, колектыўны).

У асобных выпадках можна назіраць дыферэнцыяцыю напісанняў з о або а нават у межах аднаго і таго ж тэксту. Так, напрыклад, у 6 – 7 нумары часопіса “Беларусь калгасная” за 1932 г. быў апублікаваны артыкул А. Пеначкіна “Ідэёвая і мастацкая якасць творчасці закліканых у літаратуру ўдарнікаў”. У ім фіксуюцца пераважна адаптаваныя напісанні (арганізацыйным, камбайн, канкрэтным, палітычны, пралетарска-калгасных паэтаў, загадваў паэтычнымі справамі і інш.). Аднак у асобных выпадках, калі нейкі фрагмент можа кваліфікавацца як стылістычна больш высокі (“прадмет поэтычнага захаплення мае вельмі вялікае сімптоматычнае значэнне...”), у ім сустракаюцца “стылістычна высокія” неадаптаваныя напісанні.

6. Заключныя заўвагі. Насуперак паступоваму ўсведамленню ў асяроддзі мовазнаўцаў патрэбы адмовіцца ад усталяванай завядзёнкі размяжоўваць добра засвоеныя беларускай мовай запазычаныя слова ад засвоеных слаба, узусу 1920 – пачатку 1930-х гг. уласціва (за некаторымі выключэннямі) імкненне не падпарадкоўваць запазычанні з ненаціскным о правілу беларускага акання. Такое выдзяленне мела стылеўтваральную функцыю, надавала мове элітарны характар і свядома і несвядома культывавалася стваральнікамі разнастайных тэкстаў. Стылістычная функцыя такога вылучэння, бадай, нядрэнна ўсведамлялася прынамсі некаторымі лінгвістамі; параўн. меркаванне С. Некрашэвіча, паводле якога правапіс і вымаўленне ненаціскнога о патрэбны былі яго прыхільнікам “...мусіць, толькі хіба на тое, каб можна было фарсануць сваёй вучонасцю” (Выбраныя навуковыя працы 2004, 26). Сімптаматычна, што ў узусе былі праігнараваны намаганні лінгвістаў другой паловы 1920-х гг. урэгуляваць напісанне гэтай арфаграмы на карысць пашырэння фанетычнага напісання. Тэндэнцыя больш шырока прымяняць аканне ў запазычаных словах больш выразна праявілася толькі з 1932 г., калі ў Беларусі моцна змянілася палітычная і культурная сітуацыя.

